ΠΡΟΕΔΡΕΙΟ: Ευχαριστώ τον Πρόεδρο της ΠΟΕ – ΟΤΑ και καλώ τώρα, τελευταίο πριν από τον Υπουργό ομιλητή, τον Μάρκο τον Δαρδαμάνη, Πρόεδρο της ΠΟΠ – ΟΤΑ.

Μ. ΔΑΡΔΑΜΑΝΗΣ: Κύριοι εκπρόσωποι της κυβέρνησης, κύριοι εκπρόσωποι των κομμάτων, κύριε Πρόεδρε, κυρίες και κύριοι σύνεδροι.


Εκ μέρους του Διοικητικού Συμβουλίου της ΠΟΠ – ΟΤΑ, σας ευχαριστώ για την πρόσκληση να παρευρεθούμε στο συνέδριό σας και με την ευκαιρία να εκφράσουμε τις απόψεις μας για την Τοπική Αυτοδιοίκηση και τους εργαζόμενους σε αυτή.


Στα 55 χρόνια που η Ομοσπονδία μας δραστηριοποιείται στον χώρο της Τοπικής Αυτοδιοίκησης, αγωνίζεται στο πλευρό των εργαζομένων για καλύτερες συνθήκες εργασίας, καλύτερη αμοιβή και καλύτερη ποιότητα ζωής. 


Σήμερα όμως, όλοι αυτοί οι αγώνες δεκαετιών που δόθηκαν, χάθηκαν εξαιτίας μιας βίαιης, απάνθρωπης και αιφνίδιας προσαρμογής στις νέες…

ΠΡΟΕΔΡΕΙΟ: Συγνώμη, κύριε Δαρδαμάνη.


Παρακαλώ να κάνετε ησυχία και να περάσουν όλοι οι συνάδελφοι μέσα, γιατί αμέσως μετά θα μιλήσει και θα κάνει την κήρυξη του συνεδρίου μας ο Υπουργός. Παρακαλώ τους συναδέλφους να περάσουν όλους μέσα.


Συνεχίστε.

Μ. ΔΑΡΔΑΜΑΝΗΣ: Να κρατήσετε αυτό τον χρόνο της διακοπής. Ευχαριστώ.


Χάθηκαν εξαιτίας μιας βίαιης, απάνθρωπης και αιφνίδιας προσαρμογής στις νέες συνθήκες που διαμορφώθηκαν για την χώρα. Συνθήκες οι οποίες δημιουργήθηκαν από κυβερνήσεις ανίκανες, δέσμιες του πελατειακού συστήματος που είχαν δημιουργήσει για το προσωπικό και το κομματικό τους όφελος. Κυβερνήσεις που εδώ και 37 χρόνια δεν κατάφεραν να κάνουν διαρθρωτικές αλλαγές τέτοιες, ώστε να οδηγήσουν την χώρα και τους πολίτες της σε καλύτερες συνθήκες διαβίωσης, με αποτέλεσμα να την πληρώνει ο αδύναμος κρίκος που λέγεται εργαζόμενος, μισθωτός, συνταξιούχος. 


Ζούμε τις χειρότερες ημέρες της μεταπολεμικής Ελλάδος. Όλοι γνωρίζουμε ότι το τέλος μιας εποχής σημαίνει την αρχή μιας άλλης, για την οποία όλοι είμαστε υπεύθυνοι για τα αποτελέσματά της. 


Κυρίες και κύριοι σύνεδροι,


Εμείς οι εργαζόμενοι εκφράσαμε με όλους τους τρόπους την αντίθεσή μας στο μνημόνιο και την πολιτική των οριζόντιων περικοπών, διότι είχαμε την βεβαιότητα ότι θα οδηγήσει στην ύφεση την οικονομία και τους εργαζόμενους στην εξαθλίωση, γεγονός που σήμερα επιβεβαιώνουν ακόμη και οι εκφραστές αυτής της πολιτικής.


Σήμερα η Τοπική Αυτοδιοίκηση βρίσκεται στο χειρότερο σημείο όλων των εποχών. Η κρίση έχει επιφέρει σημαντικές επιπτώσεις, κυρίως οικονομικές, οι οποίες όμως δημιούργησαν σωρεία άλλων προβλημάτων όπως οι κοινωνικές υποδομές, η φτώχεια, η ανεργία. Όλα αυτά, αποδομούν τον κοινωνικό ιστό της χώρας. Ο θεσμός της Τοπικής Αυτοδιοίκησης κινδυνεύει. Εσείς οι αιρετοί και οι εργαζόμενοι, μαζί θα πρέπει να τον διαφυλάξουμε, προς όφελος της κοινωνίας που πλήττεται βάναυσα.


Η Τοπική Αυτοδιοίκηση χρειάζεται πόρους έτσι ώστε να μπορέσει να προσφέρει στην κοινωνία. Για αυτό ζητούμε, άμεση προτεραιότητα, αύξηση των ΚΑΠ, απόδοση των πόρων για όλες τις αρμοδιότητες που δόθηκαν στην Τοπική Αυτοδιοίκηση, την εκμετάλλευση της ακίνητης περιουσίας και των απορριμμάτων. Δεν είναι δυνατόν να υπάρχει τόσο μεγάλο ενδιαφέρον από τους ιδιώτες και να μην υπάρχει ενδιαφέρον από την Τοπική Αυτοδιοίκηση. 


Σύντομα θα κληθείτε να αντιμετωπίσετε το πρόβλημα των εξαθλιωμένων πολιτών αλλά και των εργαζομένων σας, σε τοπικό και κοινωνικό επίπεδο. Δεν είναι δυνατόν σε μια χώρα της Ευρωπαϊκής Ένωσης, να υπάρχουν παιδιά που να λιποθυμούν από την πείνα. Δεν υπάρχει περίπτωση αυτή τη στιγμή εμείς να ζητάμε τροφεία από γονείς που έχουν χάσει την δουλειά τους, από οικογένειες που δεν έχουν ούτε τα βασικά είδη διατροφής.


Οι Δήμαρχοι της χώρας, όλοι μαζί, με τους εργαζόμενους, πρέπει να προστατέψουμε τον πολίτη, πρέπει να διατηρήσουμε ένα επίπεδο λειτουργίας στους Δήμους τέτοιο, που να στηρίξει à propos τις βασικές υποδομές, πρέπει να εμποδίσουμε την διακοπή του βασικού αγαθού που είναι το ρεύμα και τέλος, οι πολίτες να ζουν σε μια ανθρώπινη πόλη. Να γίνει καλύτερη η καθημερινότητά τους, να προσφέρονται κοινωνικές παροχές, να δημιουργηθούν χώροι για τους άστεγους, να δημιουργηθούν Παιδικοί Σταθμοί, ΚΑΠΗ, χώροι σίτισης. 


Θέλω εδώ σε αυτό το σημείο να χαιρετίσω την πρωτοβουλία του Δημάρχου Αμαρουσίου και Προέδρου του Ιατρικού Συλλόγου Αθηνών, για την δημιουργία του Κέντρου Κοινωνικής Μέριμνας και ελπίζω η προσπάθεια αυτή να βρει και μιμητές σε όλη την Ελλάδα. Είναι κάτι νέο, που εμείς επιδιώκουμε ήδη την συνεργασία μαζί του. 


Τέλος, θα αναφερθώ επιγραμματικά σε μερικά από τα θέματα που αφορούν άμεσα…

ΠΡΟΕΔΡΕΙΟ: Συντομεύετε, ο χρόνος σας πέρασε. 

Μ. ΔΑΡΔΑΜΑΝΗΣ: Μισό λεπτό.


Να υπογραφεί άμεσα η συλλογική σύμβαση. Το θέμα των πλασματικών κλιμακίων δεν λύθηκε οριστικά, κύριε Πρόεδρε. Θέλουμε απάντηση για τους αορίστου χρόνου. Να εκδοθούν τρεις ΚΥΑ. Η μία αφορά τους ορισμένου χρόνου, η άλλη το ανθυγιεινό και επικίνδυνο και το τρίτο, το κίνητρο επίτευξης στόχων.


Να αποδοθούν οι Κυριακές, όπως προέβλεπε και το προηγούμενο ενιαίο μισθολόγιο, να εντάξουμε το καλλιτεχνικό προσωπικό σε ένα ξεχωριστό μισθολόγιο.

ΠΡΟΕΔΡΕΙΟ: Σας ευχαριστώ, κύριε Πρόεδρε.

Μ. ΔΑΡΔΑΜΑΝΗΣ: Είμαστε αντίθετοι στην πρόσληψη ορισμένου χρόνου προσωπικού, για αυτό πρέπει να επιδιώξουμε την πρόσληψη προσωπικού μόνιμου στις ανταποδοτικές υπηρεσίες. 


Δεν τελείωσα, όμως δεν θέλω να σας φάω άλλο τον χρόνο. Ευχαριστώ.

